Motorfietsongeluk eis Pta se 'supercop' | Maroela Media
'Supercop' Stoffel Holtzhausen.
Die gemeenskap van Pretoria‑Noord rou oor die dood van ao. Stoffel Holtzhausen, wat deur mense in dié gebied as Pretoria se "supercop" beskryf word.
Holtzhausen (46) is Vrydagaand omstreeks 19:30 dood nadat hy op sy motorfiets vir 'n voetganger op die hoek van Emily Hobhouse- en Suiderstraat uitgeswenk het. Hy was op pad van 'n projek wat skoolkinders help met inligting oor hoe om hulself te beveilig.
"Stoffel was tops as dit kom by werk en het sy alles gegee om Pretoria‑Noord veilig te hou," het Debbie Zaayman, jarelange kollega en vriendin van Holtzhausen, aan Maroela Media gesê.
Zaayman sê paramedici het Holtzhausen op die toneel probeer bybring, maar sy beserings was te ernstig en hy is op die toneel dood verklaar.
Maroela Media het in 2016 reeds oor Stoffel se gewildheid onder lede van die gemeenskap berig: "As ons deur Pretoria-Noord ry en jy sien hom op sy motorfiets, weet ons dat hy weer op sy stukke is. Hy reik altyd 'n helpende hand uit waar hy kan en sal selfs die verkeer reguleer. Hy is altyd bereid om met die kinders in die gemeenskap te gesels oor enigiets van dwelms tot motivering. Ons kan hom net bedank vir sy harde werk."
Die gemeenskap van Pretoria-Noord het vir Stoffel 'n gedenkdiens gehou. (Foto: Verskaf)
Stoffel het destyds gesê hy is mal oor sy werk. "Dis 'n kans om mense regtig te help. Party polisiemanne word gebore en ander is net daar om 'n salaris te kry. Ek is gebore om 'n polisieman te wees."
Holtzhausen was ongeveer 27 jaar lank in diens van die polisie, waarvan 22 jaar in Pretoria‑Noord was.
Die gemeenskap van Pretoria‑Noord het Holtzhausen Saterdagaand tydens 'n gedenkdiens by 'n sportstadion in die omgewing gegroet. Hy laat sy vrou en twee kinders, onderskeidelik 19 en 21 jaar oud, agter. Huldeblyke het ook op sosiale media ingestroom.
"Hy was 'n voorbeeld vir ons almal…
Hy het sy roeping wat God op aarde vir hom gegee het ten volle uitgeleef vir elke mens in Pretoria Noord," skryf 'n Facebook-gebruiker.
Ek verpes n motorfiets. Dis werklik 'n doodskis op wiele. Ek het amper my broer ook verloor met die doodskis tuig.
Dis bad. Baie Sterkte aan sy gesin.
My innige meegevoel aan al sy harts mense.
Ek VERSTAAN nie die lewe nie…ipv om die goeies te " bewaar" word hul weggeneem…die slegtes leef voort en vernietig als…HOEKOM..wat kan tog die doel wees????